Jordi Turull, president del Grup Parlamentari de Junts pel Sí | Redacció Vallès Oriental / El 9 Nou | Granollers | Vallès Oriental | El Punt Avui
Granollers - 25 octubre 2015 21.44 h
Jordi Turull, president del Grup Parlamentari de Junts pel Sí
El nou Parlament es constitueix dilluns amb quatre vallesans: Turull, El Homrani, Cuminal i Terrades
Jordi Turull, de Parets, serà el president del Grup Parlamentari de Junts pel Sí en la legislatura que comença aquest dilluns amb la constitució del nou Parlament.
És el mateix càrrec que ja ocupava fins ara al capdavant del grup de CiU. A més de Turull, aquest dilluns prenen possessió com a diputats tres vallesans més: Jordi Terrades, del PSC, i Chakir el Homrani i Jordi Cuminal, de Junts el Sí.
Jordi Terrades entrarà al Parlament de Catalunya per sisena
vegada des que ho va fer l’any 2001 després d’haver ocupat el
lloc número 38 del PSC per la demarcació de Barcelona. Des
de llavors, el segon tinent d’alcalde de Granollers ha viscut
un lent però segur ascens a les files del PSC. L’any 2003 va
anar al lloc 36 i va entrar al Parlament l’any següent. L’any
2006 va pujar fins al lloc 27 i l’any 2010, fins al 16. L’any 2012
ja es va situar en el número 12, fet que va ser clau per retenir
l’escó perquè el PSC només va tenir 14 diputats per Barcelona.
Aquesta vegada ha estat el número 5 de la llista de Miquel
Iceta, només per darrere d’Eva Granados, Ferran Pedret i Alicia
Romero. Nascut a Granollers l’any 1957, Jordi Terrades
va treballar al registre de la propietat de Mollet i va ser regidor
del PSC a Canovelles del 1983 al 1995. Ha estat regidor
a Granollers els darrers 20 anys i en el darrer mandat havia
estat primer tinent d’alcalde i regidor d’Urbanisme. També va
ser president del Consell Comarcal del Vallès Oriental entre
els anys 1993 i 2004 i del Consorci de Residus. En el mandat
anterior ha destacat per ser membre de la comissió d’investigació
sobre frau fiscal i corrupció política.
Jordi Turull (Parets, 1966) va accedir al Parlament per primer
cop l’any 2004. Ho va fer substituint Josep Antoni Duran
Lleida que s’incorporava al Congrés dels Diputats. En les
eleccions de l’any 2003 havia ocupat el lloc número 26 de CiU
per Barcelona. L’any 2010 va ocupar el lloc 21 i l’any 2012 ja
va pujar fins al 10. Ara, ha estat el número tres dels membres
de CDC a Junts pel Sí, per darrere només d’Artur Mas i Neus
Munté. Va ser regidor de Parets entre els anys 1987 i 2003,
diputat provincial i director general de l’Institut Català del
Voluntariat (Incavol) a la conselleria de Benestar Social, entre
els anys 1996 i 2000. És advocat i va treballar de secretari
interventor als ajuntaments de Gurb i Sant Vicenç de Castellet,
cap de gabinet de l’alcaldia de Sant Adrià de Besòs i
gerent a l’Ajuntament de Sant Cugat (el Vallès Occidental). A
CDC, va ser president del Vallès Oriental entre els anys 2000
i 2004 i després va passar a ser president de les comarques
de l’àrea metropolitana. A la UAB ha impartit l’assignatura
de Polítiques Sociolaborals. En la legislatura del 2010 al 2012
va ser portaveu del Grup Parlamentari de CiU i en la darrera
legislatura ha assumit la presidència del grup.
Chakir el Homrani (Barcelona, 1979) reapareixerà al Parlament, on es va estrenar com a defensor d’una iniciativa legislativa popular (ILP) a principi d’any. Feia força anys que el mateix El Homrani havia estat un dels promotors d’aquesta ILP com a portaveu nacional d’Avalot, branca juvenil del sindicat UGT. A la militància sindical, hi va afegir la política el 2004, quan va afiliarse a ERC. Aquest partit el va situar com a número tres de la candidatura a les eleccions municipals a Granollers, que li va donar entrada a l’Ajuntament. Descendent de marroquins, veí del barri de Can Bassa i sociòleg de formació, treballa en una empresa privada del sector de l’aigua i el medi ambient, on exerceix en les àrees de formació professional.
Jordi Cuminal, de Sant Celoni, va ser diputat del Parlament entre els anys 2008 i 2011 i durant les primeres setmanes de la darrera legislatura. El càrrec de director general de Comunicació de la Generalitat, però, va fer que deixés l’hemicicle. Aquestes eleccions, Cuminal ha estat el número 30 de Junts pel Sí, on ha estat responsable de comunicació de la campanya, un lloc que li ha donat un altre cop l’escó. Sempre ha tingut un peu a la política nacional perquè també havia estat el màxim responsable de les JNC entre el 2004 i el 2008. Però també a la local, on va ser regidor a Sant Celoni des del 2003 fins al 2011, el darrer quatre anys al govern. Entre 2008 i 2011, va ser secretari de comunicació de CDC. Viu en parella i té dues filles de tres i sis anys.